**Scrinul amintirilor**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se deapănă-amintirile în gânduri

Ca lâna pe un caier într-un vis

Prin fața ochilor se-aştern în rânduri

Mărgăritare dintr-un scrin deschis.

Un zarzăr în grădină, numai floare,

C-o trenă de mireasă după el

Are la braț forsiția ( un soare ! )

O salcie c-un trunchi tras prin inel

Se-apleacă gingaș la a lor picioare

Și le urează rod bogat de ploi (?)

Un rug cu brațele agățătoare

Zice în gând :"roade am vrea și noi"...

Țâșnește-un stol de vrăbii - lăutarii

Din crinolina nucului bătrân,

Se-ncinge hora-n bătătura serii

Laleaua cască leneș :"mai rămân ?"

Ospătărițele, în grabă mare

(Furnici ce cară-ntruna la bucate)

Se poticnesc privind la Carul-Mare

Și gură-cască, rămân nemâncate.

Gutuiul japonez tot o văpaie

Se rușinează de privirea lunii

O salcie pletoasă și bălaie

Așteaptă să vină în zbor, lăstunii.

Când felinarele se-aprind pe cer

Cu alungite umbre palide,

Se-nvăluie grădina în mister

Și scrinul amintirilor se-nchide.